เล็ง SET บวกต่อ รับแรงเก็งงบ “บจ.” Q3 ลุ้นทดสอบแนวต้าน 1,600 จุด
แนวโน้ม SET เช้านี้แกว่งขึ้นต่อ ตามตลาดต่างประเทศ ตอบรับผลประกอบการกลุ่มแบงก์ของสหรัฐออกมาดี และจับตางบไตรมาส 3/65 ของบริษัทจดทะเบียนไทยที่จะทยอยออกมาต่อเนื่อง ขณะที่วันนี้มองมีโอกาสขึ้นทดสอบแนวต้าน 1,600 จุด 
แนวโน้ม SET เช้านี้แกว่งขึ้นต่อ ตามตลาดต่างประเทศ ตอบรับผลประกอบการกลุ่มแบงก์ของสหรัฐออกมาดี และจับตางบไตรมาส 3/65 ของบริษัทจดทะเบียนไทยที่จะทยอยออกมาต่อเนื่อง ขณะที่วันนี้มองมีโอกาสขึ้นทดสอบแนวต้าน 1,600 จุด
19 ต.ค. 2565

ผู้สื่อข่าวรายงานว่า นักวิเคราะห์คาดตลาดหุ้นไทยเช้านี้แกว่งขึ้นต่อ ตาม Sentiment ตลาดต่างประเทศที่เป็นบวก ตอบรับผลประกอบการกลุ่มแบงก์ของสหรัฐออกมาดี รวมถึงไทยก็ออกมาตามคาดการณ์ ส่งผลให้นักลงทุนลดความกังวลต่อการปรับขึ้นดอกเบี้ยของเฟด ให้แนวต้านไว้ที่ 1,600-1,610 จุด และแนวรับ 1,585-1,575 จุด
ด้าน นายณรงค์เดช จันทรไพศาล ผู้ช่วยผู้อำนวยการฝ่ายวิเคราะห์หลักทรัพย์ บล.ไอร่า กล่าวว่า ตลาดหุ้นไทยเช้านี้แกว่งขึ้นได้ต่อ ตาม Sentiment ตลาดต่างประเทศที่เคลื่อนไหวอยู่ในแดนบวก ตอบรับการเปิดเผยผลประกอบการหุ้นกลุ่มธนาคารพาณิชย์ของสหรัฐ ออกมาดี รวมถึงในประเทศก็ออกมาดีเช่นกัน ทำให้ลดความกังวลเกี่ยวกับการขึ้นอัตราดอกเบี้ยของธนาคารกลางสหรัฐ (เฟด)
ขณะที่วันนี้มองมีโอกาสขึ้นทดสอบแนวต้าน 1,600 จุด หากผ่านได้จะมีแนวต้านถัดไปที่ 1,610 จุด และมีแนวรับที่ 1,585-1,575 จุด
ทั้งนี้ แนะนักลงทุนติดตามการประกาศผลประกอบการไตรมาส 3/65 ของบริษัทจดทะเบียนไทยที่จะทยอยออกมาต่อเนื่อง โดยวันนี้จะเป็นการเปิดเผยของธนาคารพาณิชย์ขนาดใหญ่ รวมทั้งความชัดเจนงบน้ำท่วม และค่าเงินบาทที่เริ่มชะลอการอ่อนค่าทำให้เงินทุนต่างชาติที่ไหลออกต่อเนื่องผ่อนคลายได้บ้าง